Орал қаласында жеке инвесторлар есебінен 2 мектеп бой көтереді
DATE: 21:54, 30 Желтоқсан 2020 | GMT +5
TITLE: Орал қаласында жеке инвесторлар есебінен 2 мектеп бой көтереді
URL: https://kaz.inform.kz/news/oral-kalasynda-zheke-investorlar-esebinen-2-mektep-boy-koteredi_a3736027/
META: DATE: 21:54, 30 Желтоқсан 2020 | GMT +5
TOTAL WORDS: 340
AUTHOR(S):
TEXT: БҚО білім басқармасы басшысының орынбасары Аяжан Жүнісованың сөзіне қарағанда, жыл басында облыста 7 үш ауысымды мектеп болса, қазір бұлардың саны үшеу болып отыр. Ал апатты жағдайдағы 7 мектеп болса, бұл біреуге ғана кеміді. Қазіргі таңда бұл мәселені шешу бағытында облыста үш мектептің құрылысы жүргізілуде. Атап айтқанда, Оралда №33, Қазталов ауданында 600 орындық А. Оразбаева атындағы, 60 орындық Сарықұдық мектебінің ғимараттары салынуда. «Сонымен қатар өңірде мектеп құрылысы үшін жеке инвесторлар тарту жұмысы жүргізілуде. Күні бүгін үш ауысымдық мектептер жұмысын жеңілдету мақсатында «Нуркапстройгаз» ЖШС Оралға қарасты Зачаган кентінде 900 орындық мектеп құрылысын бастады. Ал «казхолл» ЖШС апатты жағдайдағы №31 мектептің орнына жаңасын тұрғызбақшы», деді А. Жүнісова. Індетке байланысты білім беру жүйесі қашықтан оқытуға көшірілгені белгілі. Қазіргі таңда барлық 379 мектеп интернет желісіне қосылған. Интернет сапасын арттыру үшін бюджеттен 56 млн теңге бөлінді. Облыс мектептерінде 15382 компьютерлік техника болса, соның 7324 немесе 47, 6 пайызы ғана ҚР Білім және ғылым министрлігі талаптарына сәйкес келген еді. Сондықтан қашықтан оқытуды ұйымдастыру үшін Үкімет қоры есебінен биыл 14970, жергілікті бюджет қаржысына 4449 дана компьютер алынды. Бұл компьютерлер қайтарымдық негізде мұқтаж оқушыларға берілді. Егер жыл басында әр 7 оқушыға бір компьютерден келсе, қазір төртеуіне біреуден тиіп тұр. Тағы бір маңызды мәселе – оқушылар мен білім беру мекемелері қызметкерлерінің қауіпсіздігін қамтамасыз ету мақсатында өңір басшысының тапсырмасына сәйкес облыс қазынасынан 482, 4 млн теңге қаралып, барлық мектеп-балабақшалар бейнебақылау камералары және ғимарат ішіндегі әжетханалармен қамтылды. Басқарма басшысы орынбасарының айтуынша, биыл Оралда Сервис және жаңа технологиялар колледжі «Аспазшы» жшсына сатып алу құқығынсыз 10 жыл мерзімге сенімгерлік басқаруға берілді. Қазіргі таңда Батыс Қазақстан индустриалдық колледжін «Орал трансформатор зауыты» жшсына осындай басқаруға беру үшін әзірлік жұмыстары жүргізілуде. Облыста 34 колледжде 17 мыңдай шәкірт білім алуда. ҚР тұңғыш Президентінің «бес әлеуметтік бастамасы» аясында жеке инвесторлар 1 мың орынға есептелген 4 жатақхана салуда. Осы жатақханалар іске қосылған кезде орын тапшылығы жойылады. Облыс әкімі Ғали Есқалиев көпқабатты үйлердің бірінші қабатында балабақша ашу үшін жеке инвесторлар тарту қарастырылып жатқанын, білім беру сапасына ерекше мән беру қажеттігін жеткізіп, осы бағыттағы жұмыстарды жалғастыруды тапсырды. Еске сала кетейік, бұдан бұрын Оралда жаңа жыл қарсаңында 216 отбасы баспаналы болғанын жазған едік
